කිලෝ මීටර් 410 ක දුර ප්‍රමාණයක් ආවරණය කරමින් දින තුනක් පුරා පැවැති දැයට කිරුළ පාපැදි සවාරියේ සමස්ත සූරතාව අත්කර ගැනීමට ශ්‍රී ලංකා යුද හමුදාවේ අසේල සිසිර කුමාර සමත්විය.පසුගිය පළවෙනිදා ගාලු මුවදොර පිටියෙන් ආරම්භ වී තුන්වැනිදා බුත්තල නගරයෙන් අවසන් වු මේ පාපැදි සවාරිය පැය 10 කුත් මිනිත්තු 47 ක් සහ තත්පර 47 ක් නිමා කිරීමට අසේලට හැකිවිය.මෙහි දෙවැනි ස්ථානය නාවික හමුදාවේ සරත් කුමාර දිනාගත් අතර ඒ සඳහා ඔහුට ගතවු කාලය පැය 10 කුත් මිනිත්තු 52 කුත් තතත්පර 53 ක් විය.පැය 10 කුත් මිනිත්තු 52 ක් සහ තත්පර 58 කින් තරගය නිමා කළ දෙහිවල ගල්කිස්ස නගර සභාවේ සුවාරිස් ප්‍රේමචන්ද්‍ර තුන්වැනි ස්ථානය හිමිකර ගත්තේය.මොනරාගල දිස්ත්‍රික්කය කේන්ද්‍ර කරගනිමින් පැවැත්වෙන දැයට කිරුළ ජාතික සංවර්ධන ප්‍රදර්ශනයට සමගාමීව පැවැති මේ පාපැදි සවාරියේ පළමු දිනයේ තරගය ගාලු මුවදොර සිට නාවලපිටිය අතර පැවැති අතර එහි ජයග්‍රහණය හිමිකර ගනු ලැබුවේද සිසිර කුමාර විසිනි.දෙවැනි දිනයේ තරගය නාවලපිටිය සිට රත්නපුර දක්වා පැවැති අතර එහි ජයග්‍රහණය හිමිකර ගැනීමට සමත්වූයේ වරාය අධිකාරියේ බී. ජේ. සුමනසේකරය.තෙවැනි දිනය තරගය රත්නපුර සිට බුත්තල දක්වා පැවැති අතර ගුවන් හමුදාවේ බුද්ධික වර්ණකුලසූරිය එහි ජයග්‍රහකයා විය.